tomron87/hebrew-wikipedia-sentences-corpus huggingface dataset:
אייפון 5s הושק יחד עם iOS 7 החל מ-20 בספטמבר 2013. הטלפון יכול לשמש כנקודה חמה, שיתוף חיבור האינטרנט שלו עם בלוטות', Wi-Fi או כבל USB, וגם גישה ל-App Store, פלטפורמת הפצת אפליקציות מקוונות עבור iOS שמפותחות ומתוחזקות על ידי אפל ומפתחים אחרים.
השירות מאפשר למשתמש לגלוש ולהוריד יישומים מחנות iTunes שפותחו עם Xcode ועם ערכת פיתוח התוכנה של iOS ופורסמו באפל.
ב-17 בספטמבר 2014 שחררה אפל את מערכת ההפעלה החדשה iOS 8 למכשיר אייפון 4s, אייפון 5, אייפון 5c, אייפון 6, אייפון 6 plus וכן אייפון 5s.
המערכת לא עברה כמעט שינויים עיצוביים, והוסיפה את אפליקציית הבריאות של אפל, מאות מאפיינים נוספים ושיפורים במערכת.
אייפון 5s יכול לנגן מוזיקה, סרטים, תוכניות טלוויזיה, ספרים אלקטרוניים, ספרי שמע ופודקאסטים, ויכול למיין את ספריית המדיה באמצעות הקטגוריות - שירים, אמנים, אלבומים, קטעי וידאו, רשימות השמעה, ז'אנרים, מלחינים, פודקאסטים, אודיו וליקוטים.
המדיה תמיד מוצגת בסדר אלפביתי, אולם ברשימות ההשמעה, הסדר אינו אלפביתי אלא נשמר מ-iTunes.
המשתמש יכול לסובב את המכשיר לצורה אנכית כדי לעבור ל"מצב נוף" (Landspace Mode), כדי לגשת ולראות את עטיפות האלבומים.
דרך השלט שנמצא באוזניות ניתן להשהות, להפעיל, לדלג ולחזור על שירים.
באייפון 5s, הודעות SMS יכולות להיכתב בעזרת המרת קול לטקסט, על ידי לחיצה על מקש המיקרופון במקלדת (זמין בעברית מ-iOS 9.2 ומעלה).
בנוסף להודעות SMS רגילות, יישום ההודעות על אייפון 5s תומך ב-iMessage, תוכנת מסרים מיידיים ושירות מבית אפל המאפשר שליחת הודעות חינמיות ללא הגבלה לכל המכשירים אשר מותקנת עליהם מערכת ההפעלה iOS 5 והלאה.
זה תומך בהכללה של תכנים כמו תמונות וצלילים בתוך הודעות טקסט, אינטגרציה עם סירי, וקבלה של מסר "ההודעה התקבלה כאשר נשלחת הודעה למכשיר והיא "הגיעה" כבר.
הקלט מגיע מהמקלדת המוצגת על מסך המגע, או על ידי המרת קול לטקסט.
טקסט שהוזן נתמך על ידי מילונים רבי שפה, בדיקת איות ומבטאים אזוריים של שפות שונות.
אייפון 5s כולל בתוכו את יישום המפות ואת ה-Passbook.
המכשיר משתמש במנוע וקטור של אפל שמבטל פיגור (לאג), מה שנותן התקרבות (זום) חלקה ומהירה יותר.
יישום המפות כולל בתוכו הוראות ניווט מדוברות (Turn-by-Turn), תצוגת תלת-ממד בחלק מהערים הגדולות ותנועה בזמן אמת.
iOS 7 מסוגלת למצוא מסמכים כגון כרטיסי עלייה למטוס, כרטיסי כניסה, קופונים וכרטיסי נאמנות דרך יישום ה-Passbook החדש.
מכשיר iOS עם Passbook יכול להיסרק תחת סורק כדי לשלם באמצעות המכשיר (תשלום בנייד) במקומות נתמכים.
ליישום יש ידע על מקומות מסחר בסביבת המכשיר, כגון הצעת קופונים לחנות מסוימת שנמצאת בסביבה.
פייסבוק מגיע בשילוב מלא באמצעות היישומים המקוריים של אפל.
חלק מתכונות הפייסבוק במכשיר הן גישה ישירה של אירועים אל תוך יישום הלוח-שנה, או לחיצה על "Like" בתוך ה-App Store.
אייפון 5s שומר על העיצוב של אייפון 5, לעומת זאת כפתור הבית שלו השתנה מצורה קעורה עם ריבוע באמצע לצורה שטוחה עם חתך ספיר בלייזר ומוקף בטבעת מתכתית, הכוללת בתוכה חיישן ביומטרי ("Touch ID").
האייפון החדש, בנוסף, מצויד בפלאש כפול.
כמו כן אייפון 5 מגיע בצבעים לבן-כסף ושחור-צפחה, אולם אייפון 5s מגיע בצבעים: לבן-כסף, לבן-זהב ושחור-גרפיט (שחור-גרפיט מכונה על ידי אפל "Space Gray" - אפור חלל).
המכשיר עצמו נשאר עם הממדים והמשקל של אייפון 5 - מסך בגודל 4 אינץ', עובי של 7.6 מ"מ ומשקל של 112 גרם.
הסוללה של מכשיר אייפון 5s היא סוללה עשוית ליתיום שנטענת על ידי מטען ה-Lightning (מטען חדש המתאים למכשיר אייפון 5 והלאה), באמצעות חיבור למחשב או לשקע חשמל.
זמני הספק על פי הצהרת אפל:
שיחה: עד 10 שעות שיחה.
אינטרנט: עד 8 שעות ברשת 3G, 10 שעות ברשת LTE ו-10 שעות ברשת אלחוטית.
אייפון 5s מופעל על ידי מעבד בשם "A7" (קודמיו הם A5, A6 וכדומה), לפי אפל, זהו המעבד הראשון אי פעם בשימוש בטלפונים חכמים שמשתמש בארכיטקטורת 64 ביט, עם מערכת ההפעלה החדשה iOS 7 והיישומים הבסיסיים שמותאמים למצב ארכיטקטורי של 64 סיביות, דבר שמבטיח ביצועים מוגברים.
ביצועים של יישומים עלולים להיות זניחים ואיטיים ללא עדכון היישומים על ידי המפתחים שלהם.
מעבד A7 נבנה על ידי סמסונג והוא מגיע יחד עם מעבד משנה חדש בשם M7, מעבד ייעודי לעיבוד נתוני התנועה של התאוצה והגירוסקופים אשר חוסך סוללה ובלי "להפריע" ולדרוש את תשומת הלב של המעבד הראשי, שישתלב יחד עם ממשקי תכנות היישומים של iOS 7.
אף על פי שמצלמת המכשיר האחורית נותרה בדומה לדגם קודם ברזולוציה של 8 מגה פיקסלים, היא משתמשת בצמצם גדול יותר (f/2.2) ומידות גדולות יותר של פיקסלים בחיישן התמונה בהשוואה לדגמי האייפון הקודמים.
כמו כן במכשיר יש את פלאש כפול חדש בשם "True Tone", אשר כולל בתוכו נורת LED צהובה ונורת LED לבנה, וכאשר משתמשים בפלאש לצילום תמונה בתנאי תאורה חלשים, הפלאש עובד על פי טמפרטורת הצבע של התמונה כדי לשפר את איזון הצבעים ומפעיל בהתאם את שתי הנורות יחד.
המצלמה גם כוללת ייצוב תמונה אוטומטי, מיפוי דינמי, מצב התפרצות (Brust Mode) ב-10 fps, וכן צילום וידאו בהילוך איטי (Slo-Mo - Slow Motion) ב-120 פריימים לשנייה.
אייפון 5s מגיע עם מספר אביזרים נלווים בתוך קופסת המכשיר:
אוזניות - יחד עם אייפון 5s מגיעות אוזניות שהוצגו עם אייפון 5, שנקראות "EarPods".
האוזניות מספקות איכות צליל טובה בהרבה מקודמותיהם, והתאמה טובה יותר לאוזן, וזכו לביקורות נלהבות.
האוזניות פותחו לאחר תלונות רבות על איכות צליל נחותה וחוסר נוחות בשימוש באוזניות אייפון 4. לפי חברת אפל, ה-EarPods פותחו במשך שלוש שנים.
מחבר טעינה וכבל העברת נתונים - באייפון 5s מצוי מחבר טעינה הנקרא Lightning, ובו 8 פינים, בשונה ממחברי הטעינה של דורות האייפון והאייפוד הקודמים לאייפון 5 ואייפוד 5, שהיו בעלי 30 פינים.
ה-Touch ID הוא חיישן אשר קורא טביעות אצבע, ומותקן בכפתור הבית של האייפון.
בהתחלה רק מספר אפליקציות מובנות של אפל (כגון מסך הנעילה וחנות אייטיונס) השתמשו בו ואפל טענה שכאשר אפליקציות יתחילו להשתמש בחיישן, ה-Touch ID יחולל מהפכה בעתיד אבטחת המידע.
עם יציאת מערכת ההפעלה iOS 8 הושק API לחיישן עבור מפתחים.
מפתחים כעת יכולים להשתמש בחיישן כדי לבצע זיהוי משתמש.
אף על פי שטביעות אצבע קשה לזייף, קבוצת חוקרים הצליחה להערים על החיישן, בעזרת טביעת אצבע שנלקחה מחפצים שונים.
עם יציאת אייפון 6 ואייפון 6 פלוס ויציאת Apple Pay ניתן לבצע רכישות עם חיישן ה"Touch ID" בחנויות (פיצוציות, מכונות שתייה, סופר וכו') עם הטכנולוגיה המתאימה.
אייפון 5c הוא טלפון חכם מבוסס מסך מגע של חברת אפל.
הוא הוכרז לצד האייפון 5s ב-10 בספטמבר 2013 במסגרת האירוע השנתי של אפל, ושוחרר ב-20 בספטמבר 2013.
מכשיר האייפון 5c כולל בתוכו את ה-iOS 7, מערכת ההפעלה הניידת החדשה של אפל שהוצגה לראשונה ב-10 ביוני 2013. ממשק המשתמש של ה-iOS 7 מבוסס על מניפולציה ישירה, תוך שימוש במחוות מולטי-טאץ'.
מערכת ההפעלה של המכשיר – iOS 7 הוצגה כאמור ביוני 2013, ויצאה לכל המכשירים התומכים ב-18 בספטמבר 2013.
האייפון 5c הושק, יחד עם iOS 7, ב-20 בספטמבר 2013. הטלפון יכול לשמש כ-hotspot, שיתוף חיבור האינטרנט שלו על בלוטות', Wi-Fi או USB, וגם גישה ל-App Store, פלטפורמת הפצת יישומים מקוונים עבור iOS שמפותחים ומתוחזקים על ידי אפל.
השירות מאפשר למשתמש לגלוש ולהוריד יישומים מחנות ה-iTunes שפותחו עם Xcode ועם ערכת פיתוח התוכנה של iOS ופורסמו באפל.
ל-iOS 7 נוסף פיצ'ר בשם AirDrop, שהוא פלטפורמת שיתוף על רשת ה-Wi-Fi.
משתמשים יכולים לשתף קבצים בין המכשירים: מחשבי מק ניידים ונייחים הכוללים את מערכת ההפעלה Mac OS Lion, אייפון 5 ואילך, אייפוד טאץ' דור חמישי, iPad 4 או אייפד מיני ואילך.
מערכת ההפעלה מוסיפה גם מרכז בקרה (Control Center), אשר נותן למשתמש במכשיר גישה מהירה להגדרות שוטפות ויישומים נפוצים, כגון מחשבון, מצפן ופנס, וכמו כן כיבוי והדלקה של אינטרנט אלחוטי, מצב טיסה, בלוטות', אפשרות ה"נא לא להפריע", נעילת סיבוב המסך; הפעלה ומעבר שירים, ווליום המוזיקה, AirDrop ו-AirPlay.
כדי להגיע למרכז הבקרה יש להחליק את האצבע מהחלק התחתון של המסך כלפי מעלה, בדומה למרכז העדכונים.
האייפון 5c זהה במפרטו לאייפון 5, ומכיל מסך בגודל 4 אינץ' ברזולוציית רטינה (640X1136), המספק צפיפות פיקסלים של 326 פיקסלים לאינץ'.
המצלמה העיקרית היא 8 מגה פיקסל בטכנולוגיית iSight יחד עם פלאש LED, והמצלמה המשנית (הקדמית) היא ברזולוציה 1.9 מגה-פיקסל (שיפור לעומת האייפון 5), בצילום FaceTime HD.
המכשיר משתמש במעבד A6 כפול ליבה במהירות שעון של 1300 GHz, אשר רץ על מערכת ההפעלה iOS 7 עם זיכרון RAM בנפח של 1GB.
המכשיר מכיל קישוריות כמו LTE, בלוטות' 4.0 ו-WiFi בתקן N, ויכול לשמש כ-hotspot.
המכשיר נמכר בצבעים כחול, אדום, צהוב, לבן וירוק, עם כיסויי גומי מיוחדים מחוררים, אשר מאפשרים ליצור שילובי צבעים.
עוביו דק למדי (8.9 מילימטרים) ומשקלו 132 גרם.
רוב גופו עשוי פלסטיק (פוליקרבונט), וזה מבדיל אותו ממכשירי האייפון האחרים.
זיכרון: 1GB RAM, אחסון פנימי 32GB
מסך: 4 אינץ' LCD רטינה
מצלמה: 8 מגה פיקסל, פלאש LED, פוקוס אוטומטי, צילום וידאו 1080p 30fps
מצלמה משנית: 1.9 מגה פיקסל, צילום וידאו 720P
סוללה: ליתיום פולימר, 1510 מיל אמפר
מבחינת רוב הסקירות, האייפון 5c הוא שינוי תפיסת עולם של אפל, בכך שהשיקו מכשיר מוזל.
עם זאת, מחירו של מכשיר זה אינו כה מוזל כפי ששוער.
הסקירה של מגזין הטכנולוגיה TGspot טוענת שהאייפון 5c הוא למעשה אייפון 5 מבפנים, ופלסטיק מבחוץ.
לטעם רוב הביקורות, הפלסטיק אף עדיף על האלומיניום, אך לא שווה את מחירו.
אייפון 6 הוא טלפון חכם בעל מסך מגע והמכשיר השמיני בסדרת הטלפונים החכמים של אפל, אייפון.
המכשיר הוכרז באירוע השנתי של אפל ב-9 בספטמבר 2014, יחד עם שעון ה-Apple Watch והאייפון 6 פלוס, תחת הסלוגן "Bigger than bigger".
המכשיר כולל מסך 4.7 אינץ' Retina HD ברזולוציית 750X1334, מעבד A8 כפול ליבה במהירות 1.4 ג'יגה-הרץ וארכיטקטורת 64 ביט, מצלמת iSight ברזולוציית 8 מגה פיקסל, חיישן טביעת אצבע Touch ID ולראשונה מאפל, תמיכה בתקשורת טווח אפס (NFC).
שינויים עיקריים כללו מיקום חדש לכפתור ההפעלה של האייפון (מלמעלה במכשירים הקודמים בסדרה, לצד במכשירים אלו).
המכשיר פועל על מערכת ההפעלה iOS 8, והושק ב-19 בספטמבר 2014.
האייפון 6 כולל מסך מגע, המכונה רטינה HD, והוא בגודל 4.7 אינץ', עם רזולוציה של , צפיפות פיקסלים של 326 פיקסלים לאינץ'.
גרסת האייפון 6 פלוס כוללת מסך גדול יותר (5.5 אינץ').
הגדלת המסך איפשרה מספר שינויים בממשק המשתמש, ביניהם תוספת כפתורים (כגון כפתורי העתק הדבק), ותצוגה המשלבת זה לצד זה תפריטים ותכנים.
לדוגמה, מתאפשרת הצגה של רשימת הודעות דוא"ל בצד אחד של המסך, ותוכן של הודעת דוא"ל מסוימת בצדו האחר של המסך.
גם מסך הבית הותאם לגודל התצוגה, ובמכשיר זה מסך הבית מוצג גם לרוחב.
בדיקות הראו כי המסכים מגיעים לרמת בהירות של 537 באייפון 6 פלוס, ו-504 באייפון 6, אך נפלו בדיוק הצבעים (Delta-E) בהשוואה לאייפון 5S ולגלקסי S5.
המצלמה העיקרית, המכונה iSight, מצלמת ברזולוציה של עד 8 מגה פיקסל לתמונת סטילס, וצילום וידאו באיכות של עד 1080p בקצב של 60 פריימים לשנייה (הכולל מיקוד אוטומטי מתמשק הפועל לכל אורך הסרטון).
למצלמה החדשה גם יכולת צילום של הילוך איטי בקצב של עד 240 פריימים לשנייה באיכות של עד 720p.
למצלמה מבזק LED כפול ומיפתח צמצם של 2.2 ומייצב תמונה אלקטרוני.
החיישן של המצלמה מכיל פיקסלים בגודל של 1.5 מיקרון, ולמצלמה יכולת לבצע צילום HDR באמצעות תצלום בודד.
המצלמה המשנית (הקדמית) המכונה FaceTime HD, היא ברזולוציה 1.2 מגה-פיקסל, גם היא עם מיפתח צמצם של 2.2, ויכולת צילום רציף של עד 10 צילומים בשנייה.
אפל העידה שהמצלמה יכולה לקלוט עד 81% יותר אור בהשוואה לדגמי האייפון הקודמים.
המכשיר מבוסס על מערכת על שבב חדש של אפל, מדגם A8. זהו מעבד 64 ביט, בעל ליבה כפולה, הפועל במהירות שעון של 1.4 גיגה-הרץ.
לתוך המעבד מוזערו כ-2 מיליארד רכיבי טרנזיסטור, בטכנולוגיית ייצור מעגלים של 20 ננו-מטר.
בהשוואה למעבד ה-A7 של האייפון הקודם, מדובר בהכפלה של מספר הרכיבים במעבד, תוך הקטנת הרכיב החדש ב-13%, שיפור של 25% בביצועי המעבד, שיפור של 50% בביצועי העיבוד הגרפי, והקטנה של 50% בצריכת האנרגיה.
בהשוואה ללדגם הראשון של האייפון מדובר בהכפלה פי 50 של ביצועי העיבוד ופי 84 בביצועי העיבוד הגרפי.
בנוסף למעבד הראשי האייפון 6 מכיל מעבד נוסף הנקרא M8 שאחראי על חיישני התזוזה של המכשיר: מד תאוצה, גירוסקופ, מצפן וחיישן חדש בסדרת האייפון: ברומטר.
ה-M8 יכול לבצע אמידה של הנתונים מהחיישנים הללו ולהסיק איזו פעילות גופנית מבוצעת כרגע (רכיבה על אופניים, ריצה, עלייה במדרגות), מה המרחק שנצבר עד כה, ומידת העליות והירידות שבוצעו לאורך הפעילות.
למכשיר סוללת יוני ליתיום פולימר בנפח 1810 מיליאמפר שעה.
אפל דיווחה שבשילוב המעבד החדש והסוללה, אייפון 6 מאפשר זמן שימוש דומה או ארוך יותר בהשוואה לאייפון הקודם, בהפעלת שמע, וידאו, גלישה ב-Wi-Fi, גלישה ב-LTE, גלישה בדור 3, שיחות בדור שלישי, והמתנה (ללא שימוש).
בדיקת "קונסיומר ריפורטס" הראתה כי זמן השיחה מהטענה בודדת יכול להגיע ל-10 שעות (לעומת נתוני היצרן העומדים על 14 שעות בקטגוריה הזאת), וגרסת ה-6 פלוס מגיעה ל-17 שעות (לעומת נתוני יצרן של 24 שעות בקטגוריה הזאת).
גם נתונים אלו מהווים שיפור לעומת אייפון 5s (שעמד על 8 שעות, לפי אותו דיווח), אך נמוכים בהשוואה למכשיר LG G3 עם 19 שעות שיחה, והסמסונג גלקסי אס 5 עם 20 שעות שיחה.
בדיקות של האתר Tomsguide לגבי זמן גלישה מהטענה בודדת הראו כי אייפון 6 פלוס ברשת AT&T הגיע ל-10 שעות, ואילו אייפון 6 הגיע כמעט לשבע וחצי שעות.
לאייפון 6 מערכת ההפעלה iOS 8 עם זיכרון RAM בנפח של 1GB.
המכשיר מכיל קישוריות כמו LTE, בלוטות' 4.0 ו-WiFi בתקן AC, ויכול לשמש כ-hotspot.
בנוסף, לראשונה מאפל, המכשיר מצויד ב-תקשורת טווח אפס, בעיקר לצורך שיטת התשלומים החדשה של אפל, Apple Pay.
המכשיר נמכר בצבעים לבן, שחור וזהב.
עוביו דק מאוד (6.9 מילימטרים) ורוב גופו עשוי אלומיניום, כרוב מכשירי האייפון.
מעבד: אפל A8 כפול ליבה עם אות שעון בקצב 1400 מגה הרץ 64 ביט
מסך: 4.7 אינץ' LCD רטינה HD
מצלמה: 8 מגה פיקסל, פלאש LED כפול, פוקוס אוטומטי ומייצב תמונה דיגיטלי, צילום וידאו 1080p
סוללה: ליתיום פולימר, 1810 מילי אמפר שעה
חרושת השמועות אודות המכשיר ותכונותיו החלו להתבסס כ-5 חודשים לפני ההשקה הרשמית, שלבסוף התקיימה ב-9 בספטמבר 2014. ההזמנה המוקדמת התחילה ב-12 בספטמבר 2014 ותחילת האספקה של המכשיר הייתה ב-19 לאותו חודש.
ימים ספורים לאחר נאום ההשקה של טים קוק לאייפון 6 ולאייפון 6 פלוס, טענה אפל כי ההזמנות המוקדמות של האייפון 6 והאייפון 6 פלוס עלו על אלו של מכשירי האייפון הקודמים.
עם זאת, החברה לא סיפקה נתונים השוואתיים.
במסגרת ההשקה המוקדמת אף אירעו מספר תקלות וקריסות של אתרי ההזמנות באינטרנט של אפל, AT&T ו-T-mobile ולאחר מכן פורסם כי המלאי הראשוני של חלק מהמכשירים (זיכרון וצבע) אזל בהזמנות המוקדמות.
בימי המכירה הראשונים נוצרו תורי ענק בכניסה לחנויות אפל, ובמספר מקומות התקיימה גם מחאה על תנאי העבודה וההעסקה של העובדים הבונים את מכשירי האייפון.
בקרב הציבור ובקרב החברות המתחרות עלתה ביקורת לגבי האייפון 6 הנוגעת לחוסר חדשנות, ולעובדה שמתחרים אחרים כבר הוציאו לשוק מאפיינים דומים במכשיריהם.
ביקורת נוספת עלתה לגבי המחירים הגבוהים ובהיעדר התאמה לשווקים במדינות המתפתחות.
בדיקות פירוק של המכשיר החדש הובילו להערכות כי עלות הייצור של המכשיר על רכיביו נעה סביב 230 דולר ליחידה.
המכשיר נמסר לראשונה ב-19 בספטמבר 2014 במספר מצומצם של מדינות, בהן ארצות הברית, וסין, בה נתגלו בעיות לוגיסטיות באספקת המכשירים, עוד בטרם החלה הפצת המכשירים.
אך מספר גורמים החלו במכירה מוקדמת של המכשיר גם בישראל ואף בייבוא ומכירה של המכשיר ומכירתו באתרי יד שנייה.
רשות המסים בישראל דיווחה על עלייה משמעותית בהברחות של מכשירי האייפון 6 לישראל, והמוקדם מביניהם נעצר בנתב"ג כ-12 שעות לאחר יציאת המכשיר לשווקים לאחר שניסה להבריח לישראל 4 מכשירים מהדגם החדש.
השיווק הרשמי בישראל החל ב-23 באוקטובר 2014.
לאחר הפצת המכשיר החלו להופיע דיווחי משתמשים על בעיות תוכנה בגרסה החדשה של ה-iOS כגון בעיות בטווחי התקשורת השונים, בעיות יציבות, בזבוז הסוללה בקצב מהיר ועוד.
בהמשך הוסבר על ידי אפל כי חלק מהבעיות נבעו מתקלות בשליחת העדכונים מהשרתים.
בנוסף הופיעו דיווחים ותלונות על חוזק מכני נמוך ובעיות של התכופפות והתעקמות במבנה המכשיר שכונתה "פרשת Bend-Gate".
לאור הדיווחים הנ"ל חשפה אפל את אחת ממעבדות הבדיקה הפנימיות שלה, ואילו בדיקות מעבדה של ארגון "קונסיומר ריפורטס" הראו שהאייפון מתחיל להתעקם בעומס של 32 ק"ג, ומגיע לשבירה ב-45 ק"ג.
אייפון 6 פלוס הוא המכשיר התשיעי בסדרת הטלפונים החכמים של אפל, אייפון, והפאבלט הראשון בסדרה.
המכשיר הוכרז ב-9 בספטמבר 2014, יחד עם שעון ה-Apple Watch והאייפון 6 תחת הסלוגן "Bigger Than Bigger".
המכשיר כולל מסך מגע בגודל 5.5 אינץ' ברזולוציית 1080X1920, מעבד אפל A8 כפול-ליבה במהירות 1.4 ג'יגה-הרץ ותמיכה ב-64 ביט, מצלמת iSight 8 מגה פיקסל, חיישן טביעות האצבע Touch ID ולראשונה מאפל, תמיכה בתקשורת טווח אפס (NFC).
המכשיר רץ על מערכת ההפעלה iOS 9.
האייפון 6 פלוס כולל מסך בגודל 5.5 אינץ' ברזולוציית רטינה (FHD (1080X1920, המספק צפיפות פיקסלים של 401 פיקסלים לאינץ', עם חיפוי מסך מזכוכית סטנדרטית.
המצלמה העיקרית היא 8 מגה פיקסל בטכנולוגיית iSight יחד עם פלאש LED כפול, ולמצלמה המשנית (הקדמית) רזולוציה 1.2 מגה-פיקסל, בצילום FaceTime HD.
המכשיר משתמש במעבד אפל A8 כפול ליבה 64 ביט במהירות שעון של 1400 MHz, אשר מריץ את מערכת ההפעלה iOS 8, עם זיכרון RAM בנפח של 1GB.
המכשיר מכיל קישוריות כמו תקשורת טווח אפס (NFC), LTE, בלוטות' 4.0 ו-WiFi בתקן 802.11 AC, ויכול לשמש כנקודה חמה (אינטרנט).
המכשיר נמכר בצבעים לבן ושחור בחלקו הקדמי ובחלקו האחורי בצבעים זהב, כסף ואפור חלל.
עוביו כ-7.1 מילימטרים ורוב גופו עשוי אלומיניום, כרוב מכשירי האייפון.
מעבד: אפל A8 כפול ליבה במהירות 1400 מגה הרץ 64 ביט
מסך: 5.5 אינץ' LCD רטינה FHD
מצלמה: 8 מגה פיקסל, פלאש LED כפול, פוקוס אוטומטי ומייצב תמונה אופטי, צילום וידאו 1080p
סוללה: ליתיום פולימר, 2,915 מיליאמפר-שעה
כשבוע לאחר השקתו החלו להצטבר תלונות על מכשירי אייפון 6 פלוס שמתעקמים בקלות, כנראה בעקבות עוביו הדק, גודלו והשימוש באלומיניום, הגמיש יחסית לפח.
אפל טענה שרק 9 אנשים דיווחו על הבעיה הזו, ואף סיפקה הצצה למעבדות הניסוי שלה.
אחרים שיבחו את אפל על האייפון החדש והטוב שלהם, על המסך הגדול, על החומרה, העיצוב וגם חוזק הסוללה.
רבים גם שיבחו על המצלמה המחוזקת בעלת מייצב תמונה אופטי, אבל לא נראו בה כל כך הרבה שינויים.
iPhone 6S (בתעתיק לעברית: אייפון 6s) הוא טלפון חכם של חברת אפל.
הוא נחשף ב-9 בספטמבר 2015 יחד עם iOS 9 והאייפד פרו.
אייפון 6S הוא ממשיכו של מכשיר האייפון 6. למכשיר מסך 4.7 אינץ' ברזולוציית 750X1334, מצלמת 12 מגה פיקסל וזיהוי עוצמת לחיצה על מסך המגע.
למכשיר גרסת פאבלט עם מסך 5.5 אינץ' - אייפון 6S פלוס.
החומרה של האייפון 6S דומה לזו של המכשיר הקודם, האייפון 6. האייפון מכיל את המעבד A9, שלדברי אפל מהיר ב-80% מקודמו, ובנוי בטכנולוגיית 14 ננומטר במעבד המיוצר על ידי סמסונג ו-16 ננומטר בזה המיוצר על ידי TSMC.
המסגרת האחורית עשויה מאלומיניום 7000, שהוא חזק יותר מקודמו, לדברי החברה, וימנע התקפלויות.
לדברי אפל, גם זכוכית המסך חזקה יותר.
הסוללה בעלת נפח של 1715mAh, נמוך יותר מהדגם הקודם, אך לטענת אפל יתאפשר אותו זמן שימוש.
באייפון 6S טכנולוגיית תצוגה חדשה, המכונה 3D Touch, מזהה את עוצמת הלחיצה על המסך ומאפשרת לבצע פעולות שונות בהתאם לעוצמת הלחיצה.למצלמה האחורית חיישן 12 מגה פיקסל, במקום 8 מגה פיקסל בדגם הקודם, וכן ניתן לצלם בה וידאו ברזולוציית 4K (בקצב של 30 פריימים לשנייה).
המצלמה הקדמית בעלת 5 מגה-פיקסל מאפשרת שיחות וידאו באיכות HD ובעלת יכולת צילום עם פלאש באמצעות המסך.
אפל הציגה בנוסף תוסף ששמו live photo: האייפון מצלם שנייה וחצי סרטון אחרי ולפני צילום וכך אחרי לחיצה חזקה (באמצעות טכנולוגיות ה-3D Touch), התמונה תתחיל לזוז והתוסף הזה ידוע בשם "סלפי זז" או "תמונה זזה".
האייפון מגיע בנפחים 16GB, 64GB, 128GB.
ובגוון זהב, אפור (space gray), ורוד (rose gold) וכסף.
במהירות 1.85Ghz + מעבד תנועה m9
iPhone SE (בתעתיק לעברית: אייפון SE) הוא טלפון חכם בעל מסך מגע המיוצר על ידי אפל.
הוא נחשף ב-21 במרץ 2016 באירוע בקמפוס אפל והושק ב-31 במרץ.
הוא בעל עיצוב זהה לאייפון 5s ומעבד, מצלמה ושאר פיצ'רים הלקוחים מהאייפון 6S.
האייפון SE זמין בצבעי כסף, אפור-חלל, זהב וזהב ורוד.
מחירו הראשוני בארצות הברית היה 399$ לגרסה בעלת נפח אחסון 32GB ו-499$ לגרסה בעלת נפח 128GB.
ב-15 באפריל 2020 אפל השיקה מהדורה חדשה שנקראת גם היא iPhone SE וכוללת מסך 4.7 אינץ', מעבד A13 Bionic ומצלמת 12 מגה פיקסל.
מעבד A9 של אפל - חזק מסדרת ה-5 של אפל וחלש מהמעבד A10 (אייפון 7).
שבב תנועה M9 שמאוחסן בתוך שבב A9 ומאפשר להפעיל את סירי בעזרת הפקודה "Hey Siri" מבלי שהאייפון יהיה מחובר לחשמל.
חיישן Touch ID דור 1.
מצלמת 12MP iSight בעלת 50% יותר פיקסלים וחיישן חדש שמפריד צבעים בין הפיקסלים ומפיק תמונה טובה יותר, מפתח צמצם F/2.2 ו- 1.22u גודל פיקסלים, מבזק True Tone, צילום פנורמה באיכות 63MP.
מצלמה קדמית ברזולוציית 1.2 מגה-פיקסל עם מפתח צמצם F/2.2, מבזק חדש למצלמה הקדמית בשם "Retina Flash" שמאיר דרך המסך כמו מבזק True Tone.
גלישה ב-LTE מהירה יותר פי 2 מאייפון 5.
גלישה ב-Wi-Fi מהירה יותר פי 2 מאייפון 5.
סוללה בנפח 1642 מיל אמפר.
גרסאות iOS תואמות: 9.3 ומעלה.
אייפון 7 (מאנגלית: iPhone 7) הוא טלפון חכם בעל מסך מגע והמכשיר העשירי בסדרת הטלפונים החכמים של אפל, אייפון.
המכשיר הוכרז באירוע השנתי של אפל ב-7 בספטמבר 2016, יחד עם שעון ה-Apple Watch והאייפון 7 פלוס.
לראשונה ובאופן חריג, האייפון 7 הוכרז עם עיצוב כמעט זהה לסדרת האייפון 6, עם שינויים קטנים בעיצוב פסי האנטנה והוספת שני צבעים חדשים (Black ,Jet Black).
על פי הערכות, אפל נמנעה מהוצאת עיצוב חדש עקב תכנון להשקת העיצוב החדש בשנת 2017, שתהיה שנת העשור להשקת האייפון הראשון.
חומרת המכשיר כוללת מסך 4.7 אינץ' Retina HD ברזולוציית 750X1334, מעבד 4 ליבות A10, מעבד גרפי משופר, וארכיטקטורת 64 ביט, מצלמת iSight ברזולוציית 12 מגה פיקסל, חיישן טביעת אצבע Touch ID ותמיכה ב-תקשורת טווח אפס (NFC).
האייפון 7 מגיע ללא כפתור הבית הפיזי הישן, אלא עם כפתור מגע עם משוב רטט למתן תחושת לחיצה.
חיבור שקע האוזניות הוסר לטובת מעבר לחיבור אוזניות באמצעות מחבר ה-Lightning.
על מנת לאפשר חיבור אוזניות רגילות למכשיר, פיתחה החברה מתאם ייעודי לסטנדרט הישן, שמסופק באריזת המכשיר.
המסך בהיר ב-25% מאייפון 6S, ויכול לספק מגוון צבעים גדול יותר.
המכשיר מצויד בשני רמקולים, עוצמתיים פי 2 מאייפון 6s, אחד בתחתית המכשיר ואחד בראשו לשמיעה סטריאופונית.
עוד בגולת הכותרת הנוגעת למבנה המכשיר היא עמידות חדשה במים ואבק בעומק מטר 1 עד 30 דקות, תחת תקן IP67 (בניגוד ל-IP68 במכשירי ה-Galaxy S7 ו-Galaxy Note 7).
באייפון 7 ישנו מעבד 4 ליבות, כאשר שתיים מהן חלשות, לצורך חיסכון באנרגיה, ושתיים עוצמתיות יותר, למתן ביצועים חזקים.
האייפון מגיע בצבעים הרגילים - זהב, זהב-ורוד וכסף, ושני צבעים חדשים - צבע 'שחור ג'ט' (jet black) המציע מראה מבריק למדי ושחור סטנדרטי.
חיישן המצלמה הוגדל, נוסף בקר המווסת את צריכת החשמל, פסי האנטנות מוקמו בקצוות המכשיר, ונוספו 4 נורות לד בפלאש.
ב-21 במרץ 2017 אפל הכריזה, ללא אירוע עיתונאים, על צבע חדש לסדרת האייפון 7 - 'אדום בוהק' כחלק משיתוף פעולה עם קרן (RED) למלחמה באיידס.
במסגרת שיתוף הפעולה, חלק גדול מההכנסות ממכירת האייפונים האדומים יועברו לקרן למען המלחמה בנגיף האיידס.
אפל ציינה כי האייפונים האדומים יימכרו כמהדורה מיוחדת ולא כצבע קבוע לסדרת האייפון.
מעבד: אפל A10, ארבע ליבות עם אות שעון בקצב 2.8 GHz בארכיטקטורת 64 ביט + שבב תנועה M10
שמע: סטריאופונית, 2 רמקולים בתחתית ובראש המכשיר
סוללה: ליתיום פולימר, 1,960 מילי אמפר שעה
אייפון 7 הוכרז ב-7 בספטמבר 2016, הוא נמכר בארה"ב החל מתאריך 16 בספטמבר, והגיע לישראל ב-20 באוקטובר.
מחירי האייפון בארה"ב ללא מיסים הם 649$ לדגם הבסיסי, ו-749$ לדגם 128G.
בישראל המחיר יתחיל מ-3,649₪ לדגם הבסיסי.
אייפון 7 פלוס הוא טלפון חכם מסוג פאבלט בעל מסך מגע והמכשיר העשירי בסדרת הטלפונים החכמים של אפל, אייפון.
המכשיר הוכרז באירוע השנתי של אפל ב-7 בספטמבר 2016, יחד עם שעון ה-Apple Watch ואייפון 7.
המכשיר כולל מסך 5.5 אינץ' Retina HD ברזולוציית 1920x1080, מעבד A10 4 ליבות, מעבד גרפי משופר, וארכיטקטורת 64 ביט, שתי מצלמות ברזולוציית 24 מגה פיקסל, חיישן טביעת אצבע (סדרה 2) תמיכה ב-תקשורת טווח אפס (NFC).
אייפון 7 מגיע ללא כפתור הבית הפיזי הישן, אלא ככפתור מגע עם משוב רטט למתן תחושת לחיצה.
חיבור שקע האוזניות הוסר, והאוזניות החוטיות מתחברות לשקע הטעינה.
כמו כן, אפל המכשיר יכול להתחבר לאוזניות ה-AirPods האלחוטיות מתוצרת אפל.
על מנת לאפשר חיבור אוזניות רגילות למכשיר, פיתחה החברה מתאם ייעודי לסטנדרט הישן.
המסך בהיר ב-25% מאייפון 6S Plus ויכול לספק מגוון צבעים גדול יותר.
הוא מצויד בשני רמקולים עוצמתיים פי 2 מאייפון 6, אחד בתחתית המכשיר ואחד בראשו לשמיעה סטראופונית.
המכשיר עמיד למים ואבק בעומק 1 מטר עד 30 דקות, בתקן IP67. המעבד מורכב מ-4 ליבות, כאשר שניים מהם משתמשים בחמישית מעוצמתם, לצורך חיסכון באנרגיה לדברים יום-יומיים, ושניים עוצמתיים יותר, לגיימינג ולמתן ביצועים חזקים.
חיישן המצלמה הוגדל והוכפל, ומכיל 2 מצלמות אחוריות ברזולוציה של 12MP כל אחת.
מצלמה אחת מתמקדת במרחב, והמצלמה השנייה מתמקדת במרחק, כך שניתן להשתמש במצלמות כמו בזום פיזי.
נוסף בקר המווסת את צריכת החשמל, פסי האנטנות מוקמו בקצוות המכשיר, נוספו 4 נורות לד בפלאש, והוא מגיע גם בצבעים ' jet black' ו'שחור מט'.
מעבד: אפל A10, ארבע ליבות עם אות שעון בקצב 2.34 GHz בארכיטקטורת 64 ביט.
מצלמה קדמית: 7Mp, צמצם f/2.2, רשתית פלאש, וידאו: 4K.
שמע: מערכת סטריאו סאונד 2 רמקולים בתחתית ובראש המכשיר.
טביעת אצבע: מובנה בתוך כפתור המגע.
סוללה: ליתיום פולימר, 2,900 מילי אמפר שעה
אייפון 7 פלוס הוכרז ב-7 בספטמבר 2016, הוא נמכר בארה"ב החל מ-16 בספטמבר, והגיע לישראל ב-20 באוקטובר.
אייפון 8 הוא טלפון חכם בעל מסך מגע, מכשיר הדגל ה-11 בסדרת הטלפונים החכמים של אפל, אשר הוכרז באירוע השנתי שלה ב-12 בספטמבר 2017, לצד האייפון 8 פלוס והאייפון X.
עם הכרזתו בחרה אפל לחרוג ממנהג מחזור ה"טיק טוק" שלה, לפיו בכל שנתיים מוכרז מכשיר דגל עם קידומת שונה, ובשנת הביניים מכשיר הנושא את השם "S", והפעם החליטה לדלג על הכינוי "אייפון 7S" ובחרה להעניק למכשיר את השם "אייפון 8".
המכשיר עמיד בפני מים ואבק בתקן IP67, והודות לשילוב אלומיניום מוקשח ופלדת אל-חלד במכשיר, מבנהו חזק יותר ב-50 אחוזים מקודמו.
חומרת המכשיר כוללת מסך LCD בגודל 4.7 אינץ' ברזולוציה של 750x1334 פיקסלים ובטכנולוגיית Retina HD Display מבית אפל.
המכשיר מגיע בצבעים כסף, זהב ואפור חלל (Space Gray), ובשני נפחי אחסון של 64GB ו-256GB(לשעבר)
כיום המכשיר מגיע בנפחי אחסון של 64GB ו-128GB בלבד.
כן כולל המכשיר שני רמקולי סטריאו, תמיכה בקישוריות בלוטות' 5.0 וסוללת Li-Ion המגיעה ל-50 אחוזי טעינה ב-30 דקות עם אפשרות לטעינה אלחוטית בתקן Qi.
האייפון 8, כמו קודמו, עדיין מכיל מערך צילום בעל עדשת 12 מגה-פיקסל, אולם כעת חיישן המצלמה גדול יותר, ומשלב מפתח צמצם f/1.8, 28 מ"מ, מייצב תמונה אופטי ופילטר צבע חדש להצגת צבעים עמוקים יותר.
צילום הוידאו עבר שדרוג בהשוואה לזה הקיים באייפון 7, וכעת תומך בצילום וידאו באיכות 4K ב-60 פריימים לשנייה, וצילום וידאו בהילוך איטי באיכות Full HD 1080P ב-240 פריימים לשנייה.
לצד מערך הצילום נמצא מבזק חדש בעל ארבע נורות LED, המציע תאורה בצבעים שונים, ומסייע למכשיר להפיק תמונות איכותיות יותר בעת השימוש בו.
בחזית המכשיר ממוקמת מצלמה בעלת עדשת 7 מגה-פיקסל.
לקראת סוף 2019: חברת אפל הוציאו את המכשיר בגרסת 128GB (כמו שהיה בסדרה הקודמת של המכשיר, אייפון 7-7+).
בנוסף ביטלה אפל את סדרת המכשיר בגרסת ה-256GB.
האייפון 8, לצד האייפון 8 פלוס, החלו להימכר בחנויות בעשרות מדינות ברחבי העולם ב-22 בספטמבר 2017. תורי ההמתנה שנרשמו בכניסה לחנויות אפל ברחבי העולם היו קצרים מאשר בשנים קודמות, וההערכה הייתה כי הלקוחות המתינו לאייפון X, שהושק לאחר מכן, בתחילת חודש נובמבר.
בסאן נכתב כי ייתכן שהסיבה לתורים הקצרים נובעת מהעובדה שלקוחות רבים הזמינו את האייפונים בהזמנה מוקדמת, וקיבלו אותם היישר לבתיהם.
אייפון X הוא טלפון חכם בעל מסך מגע מבית אפל, מכשיר העשור בסדרת הסמארטפונים של החברה אשר הוכרז באירוע השנתי שלה ב-12 בספטמבר 2017, לצד האייפון 8 והאייפון 8 פלוס.
לראשונה מאז השקת דגם האייפון הראשון, קיבל האייפון X עיצוב חדש, והגיע ללא כפתור בית כלל, תוך שתצוגת המסך שלו מתפרסת על רוב חזית המכשיר.
מלבד המסך בחזית, ומערך המצלמה בגב שכעת עומד באופן מאונך, וסוג החומרים שממנו הוא עשוי, מבנה ועיצוב המכשיר כמעט ולא שונה מאייפון 7. עיצובו החדש משלב אלומיניום, פלדת אל-חלד, וזכוכית המחפה את גבו, בשני צבעים לבחירה: כסף ואפור חלל (Space Gray).
בין היתר נוספו למכשיר חידושים אשר לא קיימים בדגמי האייפון הקודמים, כדוגמת טעינה אלחוטית על גבי משטח ייעודי.
כחלק ממהלך ההיפרדות של אפל מכפתור בית פיזי כבר באייפון 7, האייפון X מגיע ללא כפתור בית כלל, וללא חיישן טביעות האצבע Touch ID שהוכנס לראשונה לאייפון 5S.
במקום חיישן טביעות האצבע, כולל המכשיר טכנולוגיה חדשה בשם Face ID לפתיחת ולאבטחת המכשיר באמצעות זיהוי הפנים על ידי מעבד ייעודי ומערכת חיישנים בחלקו העליון של המסך.
בין יתר החיישנים, נמצא חיישן אינפרא אדום המאפשר זיהוי פנים בחושך.
הטכנולוגיה מסוגלת לזהות את פני המשתמשים ברגע שיסתכלו על מסך המכשיר, וכן מזהה שינויים זמניים או ארוכי טווח בפניהם, כדוגמת כובע או משקפיים, זקן או שיער שגדל.
עוד מאפשרת הטכנולוגיה לאמת את זהות המשתמשים ללא צורך בסיסמאות באתרים שונים, בנוסף, נעשה שימוש בה בשירות התשלומים "אפל פי", אשר הושקה בישראל במאי 2021. טכנולוגיית זו משמשת, מלבד לאבטחת המכשיר, את הפיצ'ר "אנימוג'י" (Animoji) שבעזרתו ניתן ליצור אימוג'ים מונפשים המבוססים על הבעות הפנים של המשתמשים.
בניגוד לקודמיו, שהגיעו עם מסך בטכנולוגיית LCD, מגיע מסך המכשיר בגודל 5.8 אינץ' ברזולוציית 1125x2436 פיקסלים, ובצפיפות של 458 פיקסלים לאינץ', מסוג Super Retina Display בטכנולוגיית OLED.
המסך מצויד גם בטכנולוגיית 3D Touch, וזכוכית מוקשחת המחפה אותו.
בשל היעדרותו של כפתור הבית, השימוש בממשק האייפון, כדי לצאת מאפליקציות ולעבור ביניהן, נעשה בעזרת מחוות החלקה על המסך.
מלבד הפעלת העוזרת האישית סירי בעזרת מחוות ה-"Hey Siri", ניתן להפעילה על ידי לחיצה ארוכה על כפתור הנעילה.
האייפון X מגיע עם שני נפחי אחסון של 64GB ו-256GB, ועם סוללת יוני ליתיום (Li-Ion) המחזיקה שעתיים יותר מאשר זו שבאייפון 7, ונטענת באופן אלחוטי בתקן Qi.
כן הוא מוגן מפני מים ואבק בתקן IP67 עד לעומק של מטר למשך 30 דקות, מכיל שני רמקולים סטריאופונים בתחתית ובראש המכשיר, ותומך במציאות רבודה בעזרת טכנולוגיית AR, ומאפשר למשתמשים לשחק במשחקים המוצגים על גבי העולם האמיתי.
מערך הצילום הכפול בגב המכשיר כולל שתי עדשות עם חיישנים של 12 מגה-פיקסל, מייצב תמונה אופטי כפול, מפתח צמצם של F/1.8 F/2.4 ולראשונה צילום ב 4k 60 פריימים לשנייה.
לצד המצלמה נמצא מבזק LED מרובע, בעל שתי טמפרטורות צבע.
כן כוללת המצלמה צילום וידאו בהילוך איטי ב-1080p וב-240 פריימים לשנייה, טכנולוגיית תאורת דיוקן, קיטועי זמן, צילום פנורמי, HDR וזיהוי חיוכים.
מצלמתו הקדמית של המכשיר מכילה מערך צילום בעל עדשת 7 מגה-פיקסל.
המעבד במכשיר, ה-A11 Bionic, הוא בעל שש ליבות עיבוד בתדר מרבי של 2.5GHz, המשלב מאיץ גרפי וזיכרון RAM של 3GB.
לראשונה מגיע המכשיר עם מנוע נוירוני, יכולות עיבוד תמונה המבוססות על למידת מכונה ושבב ביוני, שיחד מעניקים למכשיר יכולות עיבוד מתקדמות.
האייפון X החל להימכר בחנויות ברחבי העולם ב-3 בנובמבר 2017 במחיר התחלתי של 999$, מעט יותר מחודש לאחר השקת האייפון 8 ואייפון 8 פלוס בחנויות ב-22 בספטמבר 2017. בשל הציפייה מצד הלקוחות להשקת האייפון X, נרשמו תורים קצרים מהרגיל בעת השקת האייפון 8.
בעת ההשקה, זמינות המכשיר בחנויות ברחבי העולם הייתה מועטת יחסית, בשל בעיות ייצור של רכיב מסוים במכשיר.
עוד טרם ההשקה בפועל, נמתחה ברחבי הרשת ביקורת על אפל, ששילבה בחלק העליון של מסך המכשיר מקטע שחור, המכונה "Notch", ומכיל את מערך הצילום הקדמי ואת החיישנים שנועדו לזהות את פני המשתמש, בטענה שהוא לא אסתטי, ועלול להפריע בעת השימוש במכשיר.
למרות הביקורות, רוב יצרניות סמארטפוני האנדרואיד העתיקו את ה-Notch למכשיריהן, אם כי רובן לא הטמיעו בו טכנולוגיה שהצדיקה את קיומו, בניגוד לאייפון X, שבו ה-Notch נועד להכיל את מערך זיהוי הפנים.
בישראל החל המכשיר להימכר אצל המשווקות הרשמיות ב-23 בנובמבר 2017.
רוב הביקורות על המכשיר ציינו כי מערך ה-Face ID עובד בצורה טובה, גם בחושך, אולם לעיתים יש להחזיק את המכשיר בזווית המתאימה ולא קרוב מידי לפנים, כדי שיוכל לזהותן.
הביקורות הוסיפו כי ממשק המשתמש החדש של המכשיר, העושה שימוש במחוות מגע כתחליף לכפתור הבית שהוסר, דורש הסתגלות.
עוד ציינו לטובה את מבנה המכשיר ומידותיו, ושיבחו את איכות התצוגה שלו, המספקת את התוצאה הטובה ביותר במכשיר שייצרה אפל עד כה.
חלק מהביקורות ציינו כי מדובר במכשיר הטוב ביותר בשוק, המציג את העתיד של קטגוריית מכשירי העילית, ואחרות ציינו כי המצלמה הקדמית יחד עם הפיצ'ר "אנימוג'י" (Animoji) הן התכונות המוצלחות במכשיר.
אך בהשוואה לקודמיו, הוא התקבל בפחות התלהבות, גם בגלל ההיצע של המתחרים.
בנובמבר 2017, משתמשי האייפון X דיווחו באתר רדיט כי מסך המכשיר אינו מגיב לאחר שחווה שינויים חדים בטמפרטורות.
אתר פורבס דיווח בחודש מרץ 2018 כי למעלה מ-1,000 משתמשים חוו בעיות בהבזק המצלמה במזג אוויר קר.
אייפון XS ואייפון Xs מקס הם טלפונים חכמים בעלי מסך מגע מסוג אייפון של חברת אפל, המהווים את דור ההמשך לאייפון X שהושק שנה קודם לכן.
המכשירים הוכרזו ב-12 בספטמבר 2018, לצד מכשיר האייפון XR תחת הסלוגן "Welcome to the big screens" בתיאטרון סטיב ג'ובס באפל פארק שבקופרטינו, על ידי מנכ"ל החברה, טים קוק.
המכשירים שוחררו רשמית ב-21 בספטמבר 2018.
האייפון XS דומה במראהו החיצוני לאייפון X, אך כולל חומרה משודרגת ושיפורי ביצועים, כגון מערכת השבבים A12 Bionic שנבנתה בארכיטקטורת 7 ננומטר, וסוללה המספקת חצי שעת עבודה יותר מאשר קודמו.
המכשיר מצויד במסך OLED בגודל 5.8 אינץ', בשם "סופר רטינה", וברזולוציה של 2688X1242 בצפיפות 458ppi, מערך מצלמות אחורי כפול ברזולוציה של 12 מגה-פיקסל ומצלמה קדמית ברזולוציה של 7 מגה-פיקסל.
האייפון XS מוגן מפני מים ואבק, לראשונה בתקן IP68 עד לעומק של מטר לפרק זמן של שעתיים.
המכשיר מגיע עם תמיכה ב-HDR, שמשפרת את ביצועיו ב-60 אחוזים מקודמו.
מערכת הזיהוי Face ID שופרה וכעת היא מהירה יותר.
לצד אייפון Xs הוכרז באותו האירוע האייפון Xs Max, והוא מהווה את דגם ההמשך לסדרת ה"אייפון פלוס" שהושקה לראשונה עם האייפון 6. ההבדלים העיקריים בינו לבין האייפון Xs הם תצוגה גדולה יותר בגודל 6.5 אינץ' וסוללה גדולה יותר.
המכשירים מגיעים בצבעים כסוף, אפור כהה וזהב, ובנפחים של 64, 256 ו-512 ג'יגה-בייט.
אייפון Xs ואייפון Xs Max יתמכו בכרטיס סים כפול עם נאנו-סים וסים אלקטרוני (eSIM).
בסין, הונג קונג ומקאו האייפון Xs Max יגיע עם מגירת נאנו סים כפולה, בעוד שהאייפון Xs יתמוך בסים אחד.
לראשונה מאז האייפון 7, שבו הוסרה כניסת האוזניות, אייפון XS ואייפון Xs Max לא כוללים באריזתם מתאם בין חיבור האוזניות לחיבור הלייטנינג.
המכשירים הושקו ויושקו בהדרגה במדינות ברחבי העולם.
ב-21 בספטמבר 2018 המכשירים הושקו באוסטרליה, אוסטריה, בלגיה, קנדה, סין, דנמרק, פינלנד, צרפת, גרמניה, הונג קונג, אירלנד, איטליה, יפן, מקסיקו, הולנד, ניו זילנד, נורווגיה, פורטוגל, ערב הסעודית, סינגפור, ספרד, שוודיה, שווייץ, טאיוואן, איחוד האמירויות, בריטניה וארצות הברית.
ב-28 בספטמבר המכשירים הושקו באנדורה, ארמניה, בחריין, בולגריה, קרואטיה, קפריסין, צ'כיה, אסטוניה, גיאורגיה, יוון, גרינלנד, הונגריה, איסלנד, הודו, לטביה, ליכטנשטיין, ליטא, מלטה, מונקו, אומן, פולין, קטר, רומניה, רוסיה, סלובקיה, סלובניה ודרום אפריקה.
ב-18 באוקטובר המכשירים הושקו בישראל.
ב-26 באוקטובר המכשירים הושקו בצ'ילה, מלזיה, הפיליפינים, תאילנד ווייטנאם.
ב-2 בנובמבר המכשירים הושקו בדרום קוריאה.
ב-1 בדצמבר המכשירים הושקו באינדונזיה.
כמדי שנה, ביום ההשקה התאספו קונים רבים בחנויות אפל ברחבי העולם כדי לקנות את המכשירים.
התורים ברוב החנויות היו קצרים יותר ביחס לשנים קודמות, דבר שעשוי להעיד על ביקוש נמוך יותר למכשירים.
כאמור, בישראל המכשירים הושקו ב-18 באוקטובר.
ברשת אייסטור התקיים "לילה לבן" בכל סניפי הרשת במהלכו נמכרו המכשירים.
ברשת iDigital התקיים גם כן "לילה לבן" בסניף שרונה בתל אביב.
שבוע וחצי לאחר ההשקה העולמית, לקוחות ברחבי העולם טענו כי המכשירים אינם מצליחים להיטען באמצעות כבל בעת שמסך המכשיר נשאר כבוי למשך זמן מה.
התקלה זכתה על ידי המשתמשים לכינוי "Chargegate".
גרסת הביניים הראשונה של iOS 12, iOS 12.1, כללה תיקון לבעיה זו.
לקוחות דיווחו גם על בלתי ריאליסטיות בריכוך תווי הפנים בצילומי סלפי, כך שהתמונות נראות מלאכותיות.
הסיבה לכך היא כנראה בגלל פיצ'ר שהוטמע בתוכנת המצלמה.
אייפון XR הוא טלפון חכם בעל מסך מגע מסוג אייפון של חברת אפל, המהווה את דור ההמשך לאייפון SE ואייפון 5C המוזלים, ומבוסס על מכשיר האייפון XS.
זהו הדור ה-12 של מכשירי האייפון.
המכשיר הוכרז ב-12 בספטמבר 2018, לצד מכשירי האייפון XS והאייפון XS מקס בתיאטרון סטיב ג'ובס באפל פארק שבקופרטינו, על ידי מנכ"ל החברה, טים קוק.
הוא שוחרר רשמית ב-26 באוקטובר 2018. בישראל הגיע המכשיר לחנויות ב-1 בנובמבר.
כתוצאה מהכרזת האייפון 11, מחירי ה-XR צנחו במאות שקלים.
הייתה זו ירידת המחירים הגבוהה ביותר של אפל מאז האייפון הראשון.
המכשיר מצויד במסך LCD בגודל 6.1 אינץ' והוא המכשיר הזול ביותר בסדרת האייפון X, עם מחיר התחלתי של 749$ בארצות הברית ו-849€ באירופה (לדגם ה־64 ג'יגה-בייט).
הוא כולל את אותו מעבד של האייפון XS וה-XS מקס, מערכת השבבים A12 Bionic שנבנתה בארכיטקטורת 7 ננומטר, אשר אפל טוענת שהוא "השבב החזק ביותר" במכשיר סלולרי אי פעם.
המכשיר זמין בשישה צבעים: שחור, לבן, כחול, צהוב, קורל (גוון של כתום), ואדום, שאחוזים מקנייתו מוענקים כתרומה לעמותה "Prodouct Red" למלחמה באיידס.
אייפון XR הוא מכשיר האייפון השני שנמכר בצבעים צהוב וכחול, אחרי אייפון 5C.
עיצובו של האייפון XR דומה לאייפון X.
עם זאת, יש לו קצוות גדולים יותר, הוא עשוי אלומיניום והוא זמין במגוון רחב יותר של צבעים.
בדומה לכל מכשירי ה-X של אייפון, אייפון XR מגיע עם חזית שחורה.
לאייפון XR חומרה דומה לזו של ה-XS, אך מספר תכונות הוסרו כדי להפחית את המחיר.
במקום ה-3D Touch, אייפון XR מגיע עם טכנולוגיית Haptic Touch שבה המשתמש לוחץ זמן רב עד שהוא מרגיש רטט של מנוע טפטי.
המכשיר מצויד במסך LCD המכונה Liquid Retina במקום מסך OLED שנמצא בשימוש במכשירי האייפון X, XS ו-XS Max.
תצוגת המכשיר היא ברזולוציית 1792×828 בצפיפות 326 PPI לעומת 458 PPI במכשירי X אחרים.
יחס המסך לגוף של האייפון XR הוא 79.3%, הרבה יותר גבוה מאשר 67.6% שבאייפון 8 פלוס, לדוגמה, אבל עדיין נמוך יותר מאשר רוב הטלפונים האחרים בקטגוריית המחיר שלו.
בניגוד למכשירים האחרים בסדרת X של אייפון, האייפון XR כולל מצלמה בודדת בגבו, אך עם זאת, היא מציעה מפרט דומה לאלה של המצלמות האחוריות באייפון XS ו-XS Max.
בניגוד לאייפון XS, האייפון XR לא מגיע עם זום אופטי.
העמידות למים של ה־XR נמוכה בקצת מזו של האייפון XS – עם ה־XR ניתן לצלול עד מטר אחד מתחת לפני המים במשך חצי שעה לעומת ה־XS שמציע צלילה של עד שני מטר מתחת למים במשך חצי שעה.
האייפון XR מגיע עם iOS 12 שכבר מותקנת במכשיר.
iOS 12 שוחררה רשמית בתאריך 17 בספטמבר 2018.
האייפון XR משווק בשלושה נפחי אחסון: 64 ג'יגה-בייט, 128 ג'יגה-בייט ו־256 ג'יגה-בייט.
שיווק המכשיר החל ב-26 באוקטובר 2018 ברחבי העולם, וב-1 בנובמבר החל להיות משווק בישראל.
אייפון 11 הוא טלפון חכם בעל מסך מגע מבית אפל.
המכשיר הוכרז ב-7 בספטמבר 2019 באירוע השקה בינלאומי של החברה כמדי שנה, באותו האירוע גם הוכרזו שאר המכשירים בסדרה, השעון החכם מסדרה 5 ושירותים נוספים שמציעה אפל ללקוח.
המכשיר הוא מחליפו של האייפון XR, והוא חלק מסדרת האייפונים החדשה (הוכרז לצד האייפון 11 פרו והאייפון 11 פרו מקס).
בשנת 2019, הפך האייפון XR לאייפון הנמכר ביותר מסדרת האייפונים האחרונה, כתוצאה מכך, נמכר האייפון 11 החדש במחיר זול במיוחד, זול יותר אפילו מה-XR.
מהלך זה הוביל לירידה במחיר האייפון XR, והפך את האייפון 11 למכשיר "סטנדרט" לסדרת האייפונים החדשה.
המכשיר מגיע עם מעבד של אפל, A13 Bionic.
המכשיר כולל מערך מצלמות כפולות.
הבדל נוסף בינו לבין דגם הפרו הוא שבעוד שמכשיר הפרו נמכר יחד עם מטען מהיר 18W שמאפשר טעינה מהירה במיוחד, האייפון 11 מגיע עם מטען 5W, אשר נמכר יחד עם אייפונים מדורות קודמים.
עם זאת, המכשיר תומך בטעינה מהירה של 18W.
ההשקה בישראל התקיימה שישה ימים לאחר ההשקה בארצות הברית.
האייפון 11 זמין לרכישה בשישה צבעים: סגול, צהוב, ירוק, שחור, לבן ואדום.
בצדו הקדמי, שוכן חור מצלמה ורמקול של TrueDepth בדומה ל-XR.
בצדו האחורי שוכן מערך מצלמות כפול לצד הפלאש, אשר בגודל זהה למכשיר הפרו בסדרה.
אם כי לאייפון 11 יש רק שתי מצלמות ואילו למכשירים האחרים בסדרה יש 3.
האייפון 11, בדומה לאייפון 11 פרו, מכיל בתוכו את המעבד A13 Bionic של אפל.
דגמי המכשיר מגיעים עם שלוש אפשרויות לאחסון פנימי: 64, 128 או 256 ג'יגה, וסך זיכרון RAM של 4GB.
האייפון 11 עמיד במים ואבק, ברמה של IP68 (עמיד למים תחת שני מטרים עד 30 דקות).
עם זאת, אחריות היצרן אינה מכסה נזקי נוזלים בטלפון.
כמו כן, בדומה לדורות הקודמים, במכשיר אין שקע חיבור לאוזניות.
האייפון 11 מגיע עם מסך LCD (בניגוד לשאר המכשירים בסדרה שמגיעים עם מסך OLED) בגודל 15.5 ס"מ, והוא תומך בטכנולוגיית IPS.
רלוצוזיית המסך היא 1792x828 פיקסלים, עם בהירות מרבית של 625 ניט ויחס ניגודיות של 1:1400. הוא תומך ברזלוציית HDR, Dolby Vision, True-Tone.
בדומה לאייפון 11 פרו, ה-XS ,XR, וה-X, בחלקו העליון של המכשיר ממוקמות מערך המצלמות הקדמיות והרמקול.
המכשיר כולל מערך מצלמות אחורי ברזולוציה של 12MP יחד עם עדשה כפולה.
העדשה הרחבה בעלת 2.4/f וזווית אולטרה-רחבה, כולל שדה ראייה של כ-120 מעלות, וזום אופטי 2X.
העדשה השנייה גם היא בעלת זווית רחבה ו-f/1.8. האייפון 11 תומך בצילום וידאו ברזולוציית 4K בקצב של כ-60 פריימים לשנייה.
בנוסף, יש גם אפשרות של הילוך איטי במכשיר, באיכות של 1080p עד 240 פריימים לשנייה.
הטלפון מאפשר "זום שמע", אשר ממקד את השמע לאזור בו המשתמש מתמקד.
שתי המצלמות תומכות בצילום וידאו, אם כי רק עדשת הזווית הרחבה מגיעה עם ייצוב תמונות אופטי.
כמו כן, מצב הבוקה (מיקוד חי) והעומק קיימים במכשיר.
לאייפון 11 ישנו מצב לילה אוטומטי, שמאפשר למצלמה לצלם תמונות בהירות עם רעש מופחת בסביבות בעלות תאורה נמוכה.
חברת אפל הודיעה גם על שחרור תכונה חדשה שתאפשר למעבד הצילום לנתח וללמוד מהתמונות שהמשתמש מצלם (בדומה לבינה המלאכותית של גוגל).
אייפון 11 מגיע עם מערכת ההפעלה של אפל, ה-iOS 16.5, שכוללת בין היתר את סירי ואת ה-FACE ID.
אייפון 11 פרו הוא טלפון חכם בעל מסך מגע מבית חברת אפל.
המכשיר הוכרז ב-20 בספטמבר 2019 באירוע ההשקה השנתי של החברה,יחד עם שאר המכשירים בסדרה, וה-Apple Watch מסדרה 5. המכשיר הוא יורשו של האייפון XS/Max.
המכשיר מגיע עם המעבד A13 Bionic מתוצרת אפל, והוא כולל מערך מצלמות משולש, לראשונה במכשירים של חברת אפל.
המכשיר נמכר עם מטען מהיר בהספק של 18W המאפשר טעינה מהירה בניגוד לדגם הבסיסי, אייפון 11, אשר מגיע עם מטען 5W.
השקת המכשיר בישראל התקיימה שישה ימים לאחר ההשקה בארצות הברית.
במסגרת אירוע לילה לבן בחצות בין 25–26 בספטמבר 2019.
האייפון 11 פרו/מקס זמין לרכישה ב 4 צבעים: אפור חלל, כסוף, ירוק חצות וזהב.
בגב המכשיר ממוקם מערך מצלמות משולש, לצד חיישן פלאש.
מערך הצילום זהה בין שתי הגרסאות, וכולל עדשה ראשית, עדשה רחבה, ועדשת טלפוטו.
האייפון 11 פרו/מקס, בדומה לאייפון 11, מכיל בתוכו את המעבד A13 Bionic של אפל.
דגמי המכשיר מגיעים עם שלוש אפשרויות לאחסון פנימי: 64, 256 או 512 ג'יגה, וסך זיכרון ראם של 4GB.
דגם הפרו עמיד במים ואבק, בתקן IP68 (לעומק של 4 מטרים למשך עד 30 דקות).
בדומה למכשירי אייפון 11, XS/Max, XR ו X.
מכשיר זה אינו מצויד בסורק טביעות אצבע אלא בסורק פנים הנמצא ב"נוץ'" אשר נמצא בחלקו העליון של המכשיר אשר פותח את נעילת הטלפון באמצעות תווי הפנים של המשתמש.
האייפון 11 פרו/מקס מגיע עם מסך OLED (בניגוד לאייפון 11 שמגיע עם תצוגת LCD), והוא תומך בטכנולוגיית IPS.
מסך האייפון 11 פרו בגודל של 14.73 ס"מ וברזולוציה של 2436x1125. מסך מכשיר המקס בגודל של 16.51 ס"מ וברזולוציה של 2688x1242. המסך תומך ברזלוציית HDR, Dolby Vision, True-Tone.
בדומה לאייפון 11, הXS, XR.
ו-הX, בחלקו העליון של המכשיר ממוקמות מערך המצלמות הקדמיות והרמקול.
המכשיר כולל מערך מצלמות אחורי משולש הכולל 3 עדשות כפולות באיכות של 12 מגה פיקסל וזוג מצלמות קדמיות אשר גם הן באיכות זהה בניגוד למכשיר הדגל הקודם בסדרה.
העדשה הראשית אשר נמצאת בין שתי העדשות האחרות היא עדשת 13 מ"מ, בעלת f/1.8. העדשה התחתונה היא עדשת טלפוטו ברוחב 52 מ"מ, בעלת 2/f עם זום אופטי קבוע של X2. העדשה העליונה היא עדשה רחבה בעלת 2.4/f וכוללת שדה ראייה של עד כ-120 מעלות.
האייפון 11 פרו/מקס תומך בצילום וידאו ברזולוציית 4K בקצב של כ-60 פריימים לשנייה.
הטלפון מאפשר "זום שמע", אשר ממקד את השמע לאזור בו המשתמש מתמקד (בדומה לדגם הבסיסי).
שלוש המצלמות תומכות בווידאו, אם כי רק העדשה הראשית ועדשת הטלפוטו מגיעות עם מייצב אופטי.
כמו כן, גם מצב הבוקה (מיקוד חי) והעומק קיימים במכשיר.
לאייפון 11 פרו ישנו מצב לילה אוטומטי, שמאפשר למצלמה לצלם תמונות בהירות עם רעש מופחת בסביבות בעלות תאורה נמוכה.
חברת אפל הודיעה גם על שחרור תכונה חדשה שתאפשר למעבד הצילום לנתח וללמוד מהתמונות שהמשתמש מצלם (בדומה לAI של גוגל)
אייפון 11 פרו/מקס מגיעים עם מערכת ההפעלה של אפל, iOS 13.
אייפון 8 פלוס הוא טלפון חכם מסוג פאבלט בעל מסך מגע והמכשיר האחד עשר בסדרת הטלפונים החכמים של אפל, אייפון.
המכשיר הוכרז באירוע השנתי של אפל ב-7 בספטמבר 2017, יחד עם שעון ה-Apple Watch.
אייפון 8 פלוס מגיע ללא כפתור הבית הפיזי הישן, אלא ככפתור מגע עם משוב רטט למתן תחושת לחיצה.
כמו כן, המכשיר יכול להתחבר לאוזניות ה-AirPods האלחוטיות מתוצרת אפל.
הוא מצויד בשני רמקולים עוצמתיים פי 2 מאייפון 7, אחד בתחתית המכשיר ואחד בראשו לשמיעה סטראופונית.
נוסף בקר המווסת את צריכת החשמל, פסי האנטנות מוקמו בקצוות המכשיר, נוספו 4 נורות לד בפלאש, והוא מגיע גם בצבעים בלאק ג'ק ו'שחור מט'.
ב-21 במרץ 2018 אפל הכריזה, ללא אירוע עיתונאים, על צבע חדש לסדרת האייפון 8 - 'אדום בוהק' כחלק משיתוף פעולה עם קרן (RED) למלחמה באיידס.
מעבד: אפל A10, ארבע ליבות עם אות שעון בקצב 2.34GHz בארכיטקטורת 64 ביט.
סוללה: ליתיום פולימר, 2,900 מילי אמפר שעה.
אייפון 8 פלוס הוכרז ב-7 בספטמבר 2017, הוא נמכר בארצות הברית החל מ-16 בספטמבר, והגיע לישראל ב-20 באוקטובר.
הדור השני של אייפון SE (הידוע גם כ-אייפון SE 2020) הוא טלפון חכם שעוצב, פותח ומשווק על ידי חברת אפל.
זהו חלק מהדור ה-13 של האייפון, לצד דגמי אייפון 11 ו-11 Pro / Pro Max.
האייפון SE הוכרז ב־15 באפריל 2020 על מנת להחליף את סדרת האייפון 8, תוך שהוא גם ממשיך דרכו של האייפון SE מהדור הראשון.
הזמנות מוקדמות החלו ב־17 באפריל 2020, והטלפון שוחרר לאחר מכן ב־24 באפריל 2020.
הדור השני של SE דומה לממדים ולצורה של אייפון 8 (כולל הלוח הקדמי וכפתור הבית הפיזי עם Touch ID), וכן חולק רכיבי חומרה מאייפון 11, כולל מעבד A13 (במקום ה-A11, אשר נמצא באייפון 8).
בדומה ל-SE הקודם, הטלפון החדש ממוקם כ'דגם מוזל', וחסרים לו תכונות של דגמי השוק היקרים יותר כמו האייפון 11 ו-אייפון 11 פרו, כדוגמת התצוגה מקצה לקצה, ניווט על ידי מחוות, ו-Face ID.
ממשיך דרכו של האייפון SE מהדור הראשון היה מקור לניחושים מאז 2017, (שנה לאחר ששוחרר הדור הראשון).
שמו היה נתון גם להשערות.
ניחושים כללו (הנפוצים ביותר) iPhone SE 2 / iPhone SE2, iPhone, iPhone SE (2020) / iPhone SE 2020 ו-iPhone 9, בגלל קווי דמיון עם האייפון 8.
במרץ 2020, על פי הדיווחים, נשלחו ל-Best Buy, מגינים לטלפון שלא היה מוכר עם גוף בגודל אייפון 8 ועדשת מצלמה יחידה.
וכן פורסמו בחנות המקוונת של אפל מגני מסך של בלקין עבור אייפון SE התואמים לסגנון דגמי הבסיס של אייפון 6, אייפון 6S, אייפון 8 ואייפון 7. עם זאת, הפניות לאייפון SE הוסרו במהירות.
לאייפון SE מסגרת אלומיניום וזכוכית קדמית ואחורית.
מידות הטלפון והעיצוב החיצוני זהים כמעט לגמרי לאייפון 8 למעט הלוגו במרכז שהוא של אפל ללא מיתוג אייפון.
בדומה לאייפון 8, יש לו את אותן הלוחיות העליונות והתחתונות בחלק הקדמי וכפתור בית המשולב עם Touch ID מהדור השני.
אייפון SE זמין בשלושה צבעים: לבן, שחור, ואדום.
בשונה מאייפון 8 הכסוף (וכל מכשירי האייפון הכסופים או הלבנים הקודמים מאז האייפון 4), האייפון SE הלבן כולל שוליים שחורים כמו הדגם השחור והדגם האדום, בקנה אחד עם סגנון הצבעים של אייפון 11 ו-אייפון XR.
צבע שם שחור לבן אדום
עם מסך אלכסוני של 4.7 אינץ', הדור השני של SE iPhone הוא קטן ביחס למרבית המכשירים שמיוצרים כיום.
עם זאת, הוא עדיין גדול בשלושים אחוזים מהדור הראשון של ה-SE, שהמסך שלו הוא 4 אינץ'.
מה שהוביל עיתונאי להצהיר כי האייפון SE מהדור השני היה "המסמר בארון הקבורה" עבור טלפונים קטנים, לאחר העלייה המהירה בגודל הסמארטפונים של כל הדגמים בשנים האחרונות.
המכשיר מגיע עם מעבד A13 של דגמי האייפון 11 ואפשרות לסים כפול.
גודל המסך הוא 4.7 שזהה לאייפון 8.
האייפון SE מגיע עם מצלמת 12MP המאפשרת לצלם בכמה מצבי צילום:
פורטרט הכולל מצבי תאורה שונים ועוצמת עומק
Quick Take -לצלם סרטון\רצף תמונות בלחיצה אחת ארוכה על כפתור הצילום במצב תמונה
סרט-ניתנת האפשרות גם לצלם סרטון ב-4K.
ציר זמן של דגמי אייפון
אייפון 12 ואייפון 12 מיני הם טלפונים חכמים בעלי מסך מגע מבית אפל.
המכשירים הוצגו לראשונה ב-13 באוקטובר 2020 באירוע של חברת אפל באפל פארק שבקליפורניה, לצד האייפון 12 מיני, אייפון 12 פרו והאייפון 12 פרו מקס.
הדגם כולל את שבב ה-Apple 14 Bionic, מערכת מצלמות כפולה, ועמידות בפני מים ואבק בתקן IP68.
האייפון 12 זמין בשישה צבעים - לבן, שחור, כחול, ירוק ואדום, והחל מ-20 באפריל 2021 גם בצבע סגול.
הטלפון החכם שטוח בקצוות בדומה לדגמים קודמים (אייפון 5), ויש לו זכוכית עמידה יותר.
הקצוות של הטלפון עשויים מאלומיניום.
אייפון 12 פרו ואייפון 12 פרו מקס הם טלפונים חכמים בעלי מסך מגע מבית אפל.
המכשירים הוצגו לראשונה ב-13 באוקטובר 2020 באירוע של חברת אפל באפל פארק שבקליפורניה, לצד האייפון 12 והאייפון 12 מיני.
המחירים הראשוניים הם החל מ-999 דולר לאייפון 12 פרו ו-1,099 דולר לאייפון 12 פרו מקס.
כמו האייפון 12 והאייפון 12 מיני, האייפון 12 פרו והאייפון 12 פרו מקס כוללים קצוות שטוחים, אלמנט עיצובי שהופיע לראשונה באייפון 4 והמשיך להופיע גם באייפון 5S ובאייפון SE מהדור הראשון, תוך שמירה על הקצוות המעוקלים בתצוגה (כמו באייפון 6) ועל הלוחות האחוריים (המופיעים מאז האייפון 8).
זהו השינוי העיצובי הראשון שנעשה באייפון מאז האייפון X, בדומה לזה של האייפד פרו מאז 2018 והאייפד אייר מהדור הרביעי.
גודל המגרעת (notch) דומה לאלה של דגמי האייפון הקודמים, למרות ספקולציות לגבי צמצום הרוחב שלה.
העיצוב החדש מגיע גם עם זכוכית קדמית מוקשחת מקרמיקה, המכונה "Ceramic Shield", בעוד שבגב נשארת הזכוכית המחוזקת של הדור הקודם של ה-Dual-Ion Exchange.
בחלק האחורי קיימות אותן שלוש מצלמות המשמשות באייפון 11 פרו, אך עם סורק LiDAR נוסף.
האייפון 12 פרו והאייפון 12 פרו מקס זמינים בארבעה צבעים: כסף, גרפיט, זהב וכחול פסיפי.
כחול פסיפי הוא צבע חדש המחליף את ירוק חצות (Midnight Green), בעוד גרפיט הוא שם אחר של חלל אפור (Space Gray).
האייפון 12 פרו משתמש במעבד A14 Bionic בעל שש ליבות, המכיל מנוע עצבי בעל 16 ליבות מהדור הבא.
האייפון 11 עמיד במים ואבק, ברמה של IP68 (עמיד למים תחת עד שישה מטרים עד 30 דקות).
האייפון 12 פרו, בדומה לאייפון 12, אינו נשלח עם EarPods או עם מתאם החשמל שנכלל בדגמי האייפון הקודמים, על מנת להפחית את פליטת הפחמן שכן רוב המשתמשים כבר מחזיקים בפריטים אלה.
במקום זאת, אפל מצרפת מחבר USB-C לכבל לייטנינג.
בנוסף לטעינה עם כבל לייטנינג ולטעינה אלחוטית בתקן Qi, הטלפונים כוללים טעינה אלחוטית באמצעות MagSafe, מערכת טעינה מגנטית ואביזרים חדשה, המאפשרת לאביזרים כמו מטענים וכיסויים להיצמד לגב הטלפונים.
הטעינה האלחוטית של MagSafe תומכת בעד 15 ואט, בעלת יכולת טעינה מהירה והיא עיבוד מחודש של המותג MagSafe שהוצג כבר בשנת 2006 עם ה-מקבוק פרו המקורי.
מטען ה-MagSafe מוצע לרכישה בנפרד, יחד עם מגוון תיקים ואביזרים אחרים.
האייפון 12 פרו ופרו מקס תומכים בתקשורת סלולרית 5G.
הדבר מאפשר מהירויות העלאה של עד 200 מ"ב/שנייה ומהירויות הורדה של עד 4 ג"ב/שנייה.
עם זאת, רק דגמים שנמכרים בארצות הברית תומכים בטכנולוגיית mmWave המהירה ביותר; אלה שנמכרים במקומות אחרים בעולם, כולל קנדה, תומכים רק בטווחי תדרים מתחת ל-6 גיגה-הרץ.
תכונה חדשה הנקראת Smart Data Mode מאפשרת הפעלה אוטומטית של 5G רק בעת הצורך עבור שמירה על חיי הסוללה והשימוש בנתונים.
האייפון 12 פרו כולל מסך בגודל 6.1 אינץ' והאייפון 12 פרו מקס כולל צג בגודל 6.7 אינץ'.
האייפון 12 פרו מקס כולל את התצוגה הגדולה ביותר בכל אייפון עד כה.
הטלפונים מציגים גם כיסוי זכוכית חדש בשם 'מגן קרמי' (Ceramic Shield), אשר פותח יחד עם חברת קורנינג בע"מ.
אפל טוענת כי למגן הקרמיקה יש "ביצועי נפילה טובים פי 4" וכי הוא "קשה יותר מכל זכוכית של טלפון חכם".
גם האייפון 12 פרו וגם האייפון 12 פרו מקס מגיעים עם ה-Apple A14 Bionic, מערכת על-השבב (SoC) הראשונה לטלפונים חכמים המבוססת ARM המיוצרת בטכנולוגיית ייצור של 5 נאנומטר.
עם זאת, בניגוד לשנים קודמות, האייפון 12 פרו והאייפון 12 פרו מקס אינם מכשירי אפל הראשונים שקיבלו את ה-SoC החדשה ביותר מסדרה-A, בעוד האייפד אייר מהדור הרביעי היה המכשיר הראשון מבית אפל הכולל את ה-SoC החדשה ביותר.
האייפון 12 פרו והאייפון 12 פרו מקס מכילים גם את מעבד התנועה M14 של Apple.
האייפון 12 פרו כולל ארבע מצלמות: מצלמה קדמית אחת ו-3 מצלמות אחוריות, כולל מצלמת טלפוטו, מצלמה רחבה ומצלמה רחבה במיוחד.
האייפון 12 פרו כולל גם סורק LiDAR לשירותי שירותי שיפור תמונות בעזרת מחשב ומציאות מדומה.
אייפון 12 פרו כולל גם מצב לילה להקלטת וידאו בכל ארבע המצלמות.
וידאו במצב לילה תומך ברזולוציה של עד 4K ו-60 פריימים לשנייה.
האייפון 12 פרו והאייפון 12 פרו מקס מגיעים עם iOS 14. המכשירים מגיעים עם אפליקציות iOS מובנות, כמו ספארי, מזג אוויר והודעות, והם כוללים את סירי, העוזרת האישית הכלולה במכשירי iOS.
לאייפון 12 פרו טביעת רגל פחמנית של 82 ק"ג (181 ליברות) פליטת פחמן, שהם 6 קילוגרמים (13 ליברות) יותר משל האייפון 11 פרו הקודם.
לאייפון 12 פרו מקס טביעת רגל פחמנית של 86 ק"ג (190 ליברות) פליטת פחמן, עלייה של 6 ק"ג (13 ליברות) בהשוואה לאייפון 11 פרו מקס.
86% ו-82% מכלל הפליטות שנגרמו על ידי ייצור האייפון 12 פרו והאייפון 12 פרו מקס, בהתאמה, נגרמות על ידי ייצור מכשירים ושימוש במשאבים עיקריים, ושאר הפליטות נגרמות באמצעים של שימוש ראשון, הובלה ועיבוד בסוף החיים.
אייפון 13 ואייפון 13 מיני הם סמארטפונים אשר תוכננו, פותחו ושווקו על ידי חברת אפל.
הם הדור ה-15 בסדרת מכשירי האייפון, ממשיכים את האייפון 12.
הסמארטפון נחשף ב-14 בספטמבר 2021 לצד האייפון 13 פרו ואייפון 13 פרו מקס באירוע מיוחד של אפל שנערך באפל פארק שבקופרטינו, קליפורניה.
מכשירי האייפון 13 ואייפון 13 מיני זמינים לרכישה מוקדמת בארצות הברית החל מ-17 בספטמבר 2021 ולרכישה מלאה החל מ-24 בספטמבר 2021.
האייפון 13 ו-13 מיני זמינים לרכישה בחמישה צבעים: שחור, לבן, כחול, ורוד ואדום.
מבחינה חיצונית המכשירים כמעט זהים לקודמיהם בסדרה, אלא שהמצלמות האחוריות מסודרות באלכסון במקום אחת מעל השנייה.
בנוסף, המגרעת בחלק העליון של המכשיר, שכוללת חיישן זיהוי פנים, קטנה ב-20% ביחס לאייפון 12.
האייפון 13 ו-13 מיני, בדומה לאייפון 13 פרו, מכיל בתוכו את המעבד A15 Bionic של אפל.
דגמי המכשיר מגיעים עם שלוש אפשרויות לאחסון פנימי: 128, 256 או 512 ג'יגה, וסך זיכרון RAM של 4GB.
האייפון 13 מגיע עם מסך 6.1 אינץ' (15 ס"מ) בטכנולוגיית סופר רטינה XDR OLED.